Επίθεση από ομάδα 12(!) αγνώστων σημειώθηκε τα ξημερώματα της Παρασκευής 1 Νοεμβρίου στα γραφεία της Χρυσής Αυγής, στην οδό Δεληγιάννη 50, στον Σταθμό Λαρίσης.

Σύμφωνα με την ΕΛ.ΑΣ., οι δράστες πήγαν με δύο αυτοκίνητα στο κτίριο και αφού αναρριχήθηκαν με πτυσσόμενη σκάλα στον δεύτερο όροφο, έσπασαν την τζαμαρία και έριξαν στον εσωτερικό χώρο τέσσερα γκαζάκια, προκαλώντας μικρής έκτασης πυρκαγιά.

Οι δράστες, σύμφωνα με το ρεπορτάζ του Alpha, που επικαλείται μαρτυρίες, φορούσαν φόρμες και γιλέκα του δήμου Αθηναίων, ενώ έφτασαν στα γραφεία της οργάνωσης περίπου στις 2 τα ξημερώματα.

Αμέσως μετά, οι δράστες τράπηκαν σε φυγή, αλλά έγιναν αντιληπτοί από αστυνομικούς που περνούσαν τυχαία από την περιοχή, με αποτέλεσμα να τους καταδιώξουν.

Και που έγιναν βέβαια αντιληπτοί, λίγη σημασία έχει όπως θα δείτε και στο βίντεο και αυτό γιατί δεν έγινε η παραμικρή σύλληψη.

Στη συμβολή των οδών Πατησίων και Σολωμού, ένα από τα οχήματα των δραστών συγκρούστηκε με περιπολικό, με αποτέλεσμα να τραυματιστούν ελαφρά δύο αστυνομικοί, οι οποίοι διακομίστηκαν στο 401 Γενικό Στρατιωτικό Νοσοκομείο Αθηνών.

Τελικά δεν έγινε καμία… σύλληψη.

Βίντεο από την κινηματογραφική καταδίωξη των ατόμων που προχώρησαν στο «χτύπημα» στα γραφεία της ΧΑ μετέδωσε το κανάλι στο κεντρικό του δελτίο ειδήσεων.

Ενδιαφέρον παρουσιάζει ένας τελευταίος κύριος που μιλά στο βίντεο και ο οποίος καταφέρεται κατά της καταδίωξης από την ΕΛΑΣ των εμπρηστών.